doda se naslednji razdelek:

„7. Razdelek 7: Pomoč Ukrajini na področju jedrske varnosti

Ozadje

Kot je navedel generalni direktor MAAE v svojih dveh zbirnih poročilih z dne 28. aprila in 6. septembra 2022 o jedrski zaščiti, varnosti in nadzornih ukrepih v Ukrajini, so razmere v Ukrajini brez primere, saj gre za prvi vojaški konflikt na območju objektov obsežnega, uveljavljenega programa za jedrsko energijo, ki v tem primeru vključuje tudi kraj nesreče v jedrski elektrarni Černobil leta 1986. MAAE že vse od začetka konflikta spremlja zaščito in varnost ukrajinskih jedrskih objektov in radioaktivnih virov. Vojaške akcije ogrožajo varnost virov sevanja, uničujejo infrastrukturo v ukrajinskem nevtronskem izvoru in drugih jedrskih objektih, povzročajo škodo na odlagališčih odpadkov, povzročajo tveganje postranske škode v jedrskih elektrarnah, hkrati pa na različne načine negativno vplivajo na jedrsko elektrarno Černobil in njeno izključitveno cono ter jedrsko elektrarno Zaporožje in njuno osebje.

MAAE v tesnem sodelovanju z Ukrajino postopoma napreduje pri opredelitvi in začetku obravnave potrebnih ukrepov za ohranitev najvišje možne ravni zaščite in varnosti v ukrajinskih jedrskih objektih. MAAE in njeni ukrajinski sogovorniki so marca 2022 dosegli dogovor o obsegu tehnične podpore in pomoči Ukrajini za zaščito in varnost ter o tem, da bo MAAE v sodelovanju z državami članicami enotna kontaktna točka za to tehnično pomoč. Celoviti program pomoči bo vključeval tehnično pomoč na daljavo, tehnično pomoč na terenu, dobavo opreme in po potrebi pripravljenost za hitro napotitev pomoči. Potekajo podrobne ocene potreb Ukrajine glede varnosti in zaščite, vključno z dobavo opreme. Potrebna so sredstva za nadaljnje zagotavljanje takšne pomoči.

Razmere so zlasti na področju jedrske varnosti ustvarile izzive brez primere v zvezi s fizično celovitostjo jedrskih objektov ter strukturami, sistemi in komponentami na podlagi režima jedrske varnosti v obstoječih jedrskih objektih v Ukrajini. Upoštevati je treba tudi fizično celovitost objektov in zmožnost delovanja sistemov, pomembnih za varnost, v drugih objektih in pri dejavnostih, ki uporabljajo jedrski ali radioaktivni material za namene raziskav, medicine, industrije ipd. Potrebne bodo dodatne misije za celovito oceno potreb na področju jedrske varnosti.

Cilji

Namen tega projekta je pomagati Ukrajini pri zagotavljanju ohranjanja njenega režima jedrske varnosti.

Pričakovani rezultati

1. Opredelitev in ocena potreb Ukrajine na področju jedrske varnosti, po potrebi tudi s strokovnimi misijami.

2. Nabava opreme, potrebne za varnost jedrskega materiala in objektov, radioaktivnih snovi v uporabi, skladiščenja in povezanih objektov, kar se po potrebi dopolni s tozadevnim usposabljanjem. To vključuje krepitev popravil in nadgradnjo obstoječih sistemov fizičnega varovanja.

3. Zagotavljanje pomoči MAAE pristojnemu organu Ukrajine za ponovno pridobitev upravnega nadzora nad radioaktivnimi viri, ki niso pod upravnim nadzorom.

Dosežki

Izboljšano izvajanje režima jedrske varnosti v ukrajinskih jedrskih objektih ter v zvezi z jedrskim in radioaktivnim materialom, z njim povezanimi objekti in povezanimi dejavnostmi.

V sodelovanju z Ukrajino ohranjanje posodobljene in natančne ocene potreb države v zvezi z jedrsko varnostjo, na katere se mora odzvati MAAE.“.